《石丈又用原韵成述怀二律再步韵 其二》
清代·缪焕章

策策西风送薄寒，木樨香里忆长安。敢云京洛驰名早，翻恐风尘作吏难。

赵璧得完仍奋翮，谢池觅句偶依阑。何当蹑屩从君后，玉柱金庭取次看。

作者简介：字仲英，道光丁酉顺天乡试举人。贵州候补道。缪荃孙父亲，生于嘉庆十七年，光绪十六年卒。喜吟咏，有吟樵诗草，但燬于庚申之难。原名步肯。